CELEX: 62021TN0482
Language: hu
Date: 2021-08-09 00:00:00
Title: T-482/21. sz. ügy: 2021. augusztus 9-én benyújtott kereset – TenneT TSO és TenneT TSO kontra ACER

2021.9.20.   
            
            
               HU
            
            
               Az Európai Unió Hivatalos Lapja
            
            
               C 382/35
            
         
      2021. augusztus 9-én benyújtott kereset – TenneT TSO és TenneT TSO kontra ACER
      (T-482/21. sz. ügy)
      (2021/C 382/49)
      Az eljárás nyelve: angol
      
         Felek
      
      
         Felperesek: TenneT TSO GmbH (Bayreuth, Németország), TenneT TSO BV Arnhem, Hollandia) (képviselők: D. Uwer, J. Meinzenbach, P. Rieger, R. Klein és S. Westphal ügyvédek)
      
         Alperes: Energiaszabályozók Európai Együttműködési Ügynöksége (ACER)
      
         Kérelmek
      
      A felperesek azt kérik, hogy a Törvényszék:
      
                  —
               
               
                  teljes egészében semmisítse meg az ACER fellebbezési tanácsának 2021. május 28-i A-001–2021. sz. (konszolidált) határozatát, amely helybenhagyta az ACER Core kapacitás-számítási régió átvitelirendszer-üzemeltetőinek a teher-újraelosztás és ellenkereskedelem költségeinek költségmegosztási módszerére vonatkozó javaslatáról szóló 2020. november 30-i határozatát;
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek három jogalapra hivatkoznak.
      
                  1.
               
               
                  Az első jogalap, amely azon alapul, hogy a teher-újraelosztási és ellenkereskedelmi költségek megerősített költségmegosztási módszerének alkalmazási köre jogellenes. Ezen alkalmazási körnek megfelelően, főszabály szerint „minden”, 220 vagy azt meghaladó kilovolt szintű hálózati elemnek jogosultnak kell lennie a villamos energia belső piacáról szóló, 2019. június 5-i (EU) 2019/943/EU európai parlamenti és tanácsi rendelet 16. cikkének (13) bekezdése alapján a „szennyező fizet” elv szerinti költségmegosztásra. Ez jogellenes. A költségmegosztási módszer alkalmazási körének összhangban kell lennie a kapacitásszámítási eljárással, amelynek megfelelően csak a legalább 5 %-os teljesítményeloszlási tényezővel rendelkező hálózati elemek valósíthatók meg műszakilag a határon átnyúló kereskedelem korlátozására, és így csak ezek igényelnek újraelosztást és határokon átnyúló jelentőségű ellenkereskedelmi intézkedéseket.
                  A vitatott határozatot meg kell semmisíteni, mivel többek között sérti a villamos energia belső piacáról szóló rendelet 16. cikkének (13) bekezdését, valamint a kapacitásfelosztásra és a szűk keresztmetszetek kezelésére vonatkozó iránymutatás létrehozásáról szóló, 2015. július 24-i (EU) 2015/1222 bizottsági rendelet („CACM rendelet”) 74. cikkének (2) és (4) bekezdését. A fellebbezési tanács téved, amikor úgy véli, hogy jogalapra van szükség a „szennyező fizet” elv szerinti költségmegosztásnak az 5 % alatti teljesítményeloszlási tényezővel rendelkező hálózati elemekre történő kiterjesztéséhez. Mindenesetre, ilyen jogalap nem is létezik. Ráadásul, az összes hálózati elemnek a kérdéses módszer alkalmazási körébe történő bevonása sérti a CACM rendelet 74. cikkét, mivel helytelen ösztönzőerőket teremt és összeegyeztethetetlen az érintett átvitelirendszer-üzemeltetők alapszabály szerinti felelősségével és kötelezettségeivel.
               
            
                  2.
               
               
                  A második jogalap, amely szerint a vitatott határozatot meg kell semmisíteni, mivel a fellebbezési tanács jogszerűtlenül erősítette meg azt, hogy a kérdéses módszert illetően a energiaáramlás-színezési módszer („PFC módszer”) volt az alkalmazandó áramláslebontási módszer.
                  A PFC módszer ellentétes a villamos energia belső piacáról szóló rendelet 16. cikke (13) bekezdésének a „szennyező fizet” elv bevezetésére irányuló céljával. A PFC nem a tényleges/valós fizikai áramlásokon alapul, hanem inkább a virtuális piaci eredményeken. Ugyanakkor köztudott, hogy a fizikai áramlások eltérnek a piaci eredményektől. Ennélfogva, a PFC módszer eredménye nem teszi lehetővé megbízható módon a vonatkozó szűk keresztmetszet tényleges okozójának beazonosítását. Ennek eredményeként a PFC módszer nem alkalmas a szűk keresztmetszetek kezelésére alkalmas ösztönzőeszközök, orvosló intézkedések és hatékony beruházások helyes meghatározására sem, ellentétben a CACM rendelet 74. cikkével. Ezenfelül, a fellebbezési tanács nem értékelte megfelelő módon azokat a műszaki szempontokat, amelye a PFC módszer jogszerűtlenségét eredményezik, és alkalmatlan bizonyítékokból vont le helytelen következtetéseket.
                  Ami az áramláslebontást illeti, a fellebbezési tanács szintén jogellenesen erősített meg egyes feltételezéseket, amelyek csak a HVDC hálózati elemekre vonatkozó áramláslebomlási folyamatra vonatkoztathatók. E feltevések fizikailag alaptalanok, ellentétesek a villamos energia belső piacáról szóló rendelet 16. cikkének (13) bekezdésével és megnövekedett költségfelosztást eredeményeznek a HVDC hálózati elemekre vonatkozóan. Ezenkívül, e feltevések hátrányos megkülönböztetést megvalósító bánásmódot vezetnek be a HVDC hálózati elemekre az AC hálózati elemekkel kapcsolatban. A fellebbezési tanács nem értékelte kellőképpen e feltevéseket a HVDC hálózati elemekkel kapcsolatban és alkalmatlan bizonyítékokból vont le helytelen következtetéseket.
               
            
                  3.
               
               
                  A harmadik jogalap, amely szerint a vitatott határozatot meg kell semmisíteni, mert az jogellenesen erősít meg egy közös hurokáramlási küszöböt, amelyet az ACER 10 %-ban határozott meg a költségbecslésnél. Ez ellentétes a villamos energia belső piacáról szóló rendelet 16. cikkének (13) bekezdésévvel, mivel a küszöb nem megbízható adatokon alapul azon hurokáramlási szinteket illetően, amelyek a strukturális szűk keresztmetszetek hiányában állnának fenn. Az ACER-nek nem volt hatásköre 10 %-os küszöb meghatározására. A küszöb ezenfelül sérti a villamos energia belső piacáról szóló rendelet 16. cikkének (8) bekezdését, amely szerint az átvitelirendszer-üzemeltetők legfeljebb 30 %-ot felhasználhatnak belső áramlások, tartaléksávok és hurokáramlások céljából. Ráadásul, a fellebbezési tanács értékelése ténybeli tévedéseken alapul, és helytelen ösztönzőeszközöket határoz meg a hálózati beruházásokhoz, amelyek ellentétesek a CACM rendelet 74. cikkével. Ezenfelül a fellebbezési tanács jogi hibát vétett annak feltételezésével, hogy a villamos energia belső piacáról szóló rendelet 16. cikkének (13) bekezdése csak ajánlattételi övezetekként és nem ajánlattételiövezet-határokként követel meg hurokáramlási küszöböt.